Felpeyu

Felpeyu ye un grupu de música folk d'Asturies y una de les referencies na música asturiana.

Foi fundáu en 1991 en Salamanca, onde estudiaren Belles Artes los sos miembros fundacionales Ígor Medio y Ruma Barbero. Dende entós, desendolcaron una carrera musical con una bayura d'actuaciones per España, Europa y Australia. 

El so primer trabayu discográficu foi'l discu homónimu Felpeyu, editáu en 1994 por Fonoastur. Pa entós, ya habíen espublizáo la maqueta Fuxide oricios (1993) y contribuyeron al recopilatoriu "V Festival de Música Folk Galega" (1993. Edicions Discográficas Galegas). Magar qu'al entamu de la so carrera desenvolvíen un repertoriu con pieces asturianes y gallegues (pola participación de los hermanos Cástor y Félix Castro), Felpeyu centróse col tiempu nos sones más averaos al repertoriu asturianu.

En 1997 apaez el so segundu discu, Tierra (Fonoastur) y enxerten una de les sos pieces del discu Felpeyu nel recopilatoriu Naciones Celtas.

En 2000 asoleyen Live Overseas (Urchin Records), discu en direutu grabáu n'Ourense pa la so xira per Australia. En 2002 espublicen el discu Yá! , el primeru d'ellos con aniciu na propia discográfica de la banda "Tierra Discos".

El 24 de xunu de 2006, el grupu sufre un accidente de tráficu cuando empobinaba dende Asturies pa Cataluña, onde diben ufrir un conciertu. Nel siniestru morrieron los componentes Ígor Medio (voz y buzuki) y Carlos Redondo (guitarra y voz), mientres que'l restu la formación -el bodhraneru Ruma Barbero, el curdioneru Xuan Nel Expósito, los violonistes Lisardo Prieto y Fernando Oyágüez, el gaiteru Diego Pangua y el téunicu de soníu Slaven Kolak-, sufrieron firíes de diversa gravedá.

Tres una temporada d'obligada inactividá, la banda resurde incorporando'l baxu lléctricu en manes de Dudu Puente, quién tamién-y pondrá voz nuevo a la formación. Más alantre tendría de llegar Moisés Suárez a la guitarra acústica. N'abril de 2008 asoleyen Canteros (Tierra Discos).

En 2017 espublizen el so últimu trabayu Cerquina, cola nueva incorporación, a la voz y al baxu, de Luis Senén Fernández.

 Componentes 

 Actuales 
Ruma Barbero, bodhrán.
Lisardo Prieto, violín.
Diego Pangua, gaita y flauta.
Aníbal Menchaca, baxu y voz.
Luis Nicolás, guitarra.
Alberto Ablanedo, buzuki.

 Antiguos 

 Ígor Medio †, buzuki, voz.
 Carlos Redondo †, guitarra.

 Xuan Nel Expósito, cordión.
 Elías García Sánchez †, buzuqui.
 Luis Senén Fernández, baxu y voz.
Moisés Suárez, guitarra acústica.
Bree Delian, cordión.

 Discografía 

 Álbumes 
Felpeyu - 1994
Tierra - 1997
Live Overseas - 2000
Yá! - 2002
Canteros - 2008
Cerquina - 2017

 Referencies 

 Enllaces esternos 

Categoría:Grupos de música
Categoría:Grupos de música d'Asturies
Categoría:Grupos de folk d'Asturies
Categoría:Cantantes n'asturianu